b'\n_START_ARTICLE_\nNarodni muzej Slovenije\n_START_PARAGRAPH_\nNarodni muzej Slovenije je najstarej\xc5\xa1a slovenska kulturna ustanova, ki neprekinjeno deluje od leta 1821.\n_START_SECTION_\nZgodovina\n_START_PARAGRAPH_\nPo odloku avstrijskega cesarja Franca I. se je imenoval Kranjski de\xc5\xbeelni muzej, in je sprva na\xc5\xa1el svoje prostore v ljubljanskem liceju na Vodnikovem trgu. Leta 1831 (10 let po ustanovitvi) je muzej odprl svojo prvo stalno razstavo, pet let kasneje pa izdal prvi vodnik po muzejskih zbirkah. Cesar Franc Jo\xc5\xbeef je leta 1882 dovolil, da se nazivu ustanove doda ime \xc2\xbbRudolfinum\xc2\xab\xc2\xa0(v \xc4\x8dast prestolonaslednika). _NEWLINE_Dana\xc5\xa1nja muzejska stavba je prva za muzej namensko grajena stavba na obmo\xc4\x8dju dana\xc5\xa1nje Republike Slovenije in je bila za javnost odprta leta 1888, leta 1921 pa se je Kranjski de\xc5\xbeelni muzej - \xc2\xbbRudolfinum\xc2\xab preimenoval v Narodni muzej. Leta 1933 je muzej odstopil Narodni galeriji velik del slikarske in kiparske zbirke. Najpomembnej\xc5\xa1i razstavni eksponati v stalni zbirki so najstarej\xc5\xa1a pi\xc5\xa1\xc4\x8dal na svetu iz Divjih bab, va\xc5\xa1ka situla, deblak ali monoksil, izdolbenec, drevak) iz \xc4\x8dasa mosti\xc5\xa1\xc4\x8darjev, egip\xc4\x8danska mumija in nekaj drugih predmetov, najdenih na obmo\xc4\x8dju Slovenije. Leta 1991 je bilo notranje muzejsko dvori\xc5\xa1\xc4\x8de prekrito in s tem je bil pridobljen prostor za razne prireditve in ob\xc4\x8dasne dodatne razstave, leta 2006 pa je bil odprt lapidarij v novem prizidku na zunanjem dvori\xc5\xa1\xc4\x8du. Leta 1997 je bila ustanova preimenovana v Narodni muzej Slovenije.\n_START_SECTION_\nLapidarij\n_START_PARAGRAPH_\nPrvi lapidarij v Ljubljani je ustanovil \xc5\xbee grof Franc Hohenwart leta 1821. V prostorih licejske stavbe je postavil prvo epigrafsko zbirko kamnitih spomenikov, zato velja za za\xc4\x8detnika in ustanovitelja prvega lapidarija v Ljubljani. Ob dograditvi nove muzejske stavbe v \xc4\x8dasu muzejskega ravnatelja Karla De\xc5\xbemana so v pritli\xc4\x8dnih in kletnih prostorih na\xc5\xa1li svoje mesto tudi rimski kamniti spomeniki, ki so jih zaradi pomanjkanja prostora neurejeno vzidovali v stene pritli\xc4\x8dnega hodnika. Leta 1995 so pri\xc4\x8deli urejati lapidarij v pritli\xc4\x8dju muzeja in pokriti lapidarij na vrtu muzeja. Prenova je potekala v sklopu 10-letnega projektnega delu \xc5\xa1tevilnih muzealcev iz cele Slovenije. Obiskovalcem lapidarija sedaj lahko poka\xc5\xbeejo vrhunsko razstavo \xc2\xbbZbirka rimskih kamnitih spomenikov iz obdobja 1. do 4. stoletja n. \xc5\xa1t.\xc2\xab. Zbirka obsega 200 kamnitih spomenikov z rimskimi latinskimi napisi, ki so ve\xc4\x8dinoma iz Emone in Iga ter njegove okolice. Ostali spomeniki so iz Trojan, Zasavja in Dolenjske, saj je bil muzej ve\xc4\x8d desetletij edina znanstvena in kulturna ustanova Kranjske.'